МылъкукIэ зыщIагъакъуэ
«Урысейм и ХъумапIэ банк» ОАО-м и щIыналъэ къудамэм и IэщIагъэлIхэм «Къэбэрдей-Балъкъэрым и жыг хадэхэр» проектым хыхьэу ягъэзащIэ «Бизнес-старт» кредит Iуэхутхьэбзэр зыхуэдэр Бахъсэн район администрацэм щагъэлъэгъуащ.
Зэхыхьэм хэтащ щIыналъэмрэ жылагъуэхэмрэ я унафэщIхэр, «Урысейм и щIэгъэкъуэн» НКО-м и лIыкIуэхэр.
Банкым и лэжьакIуэхэм къызэхуэсахэм хуаIуэтащ хухах щIыхуэм и ефIэкIыныгъэхэр, псынщIэу зызыужь пхъэщхьэмыщхьэ хадэ зезыхьэну хуейхэм республикэм и Правительствэм зэрызащIигъакъуэ щIыкIэр. Апхуэдэщ субсидие, грант зэмылIэужьыгъуэхэр, жыг хадэ хэзысэнухэм щIыр пIалъэ кIыхькIэ бэджэнду зэрыратыр. ЗэIущIэ нэужьым, я цIыхухэм Iэрагъэхьэжын папщIэ, проектым и зэрыгъуазэ тхылъхэр къуажэ унафэщIхэм хуагуэшащ.
«КъБР-м и жыг хадэхэр» проект хэхар республикэм и мэкъумэш холдинг лъэрызехьэм щIыгъуу ХъумапIэ банкым нэгъабэ игъэхьэзыращ. Ар тещIыхьащ иджырей хамэ къэрал технологиехэм тету жыг хадэхэр зыгъэтIыс хьэрычэтыщIэ IэнатIэ цIыкIухэм мылъкукIэ защIэгъэкъуэным.
ГЪУКIАКЪУЭ Идар.
